केक के मिश्रण को सही ढंग से न फेंटा जाए तो वह सख्त हो जाता है। अगर मैदा अच्छी क्वॉलिटी का न हो, तब भी ऐसी समस्या हो सकती है। केक को सॉफ्ट बनाने के लिए मैदे को बेकिंग पाउडर के साथ छान लें। अगर एगलेस केक बनाना है तो पहले पिसी हुई चीनी को मक्खन के साथ अच्छी तरह फेंट लें। फिर इस मिश्रण पर चम्मच से छना हुआ मैदा छिड़कते हुए स्पैचुला की मदद से फेंटती जाएं। इसके लिए एक खास तरीका अपनाया जाता है, जिसे कट-एंड फोल्ड कहा जाता है। मिश्रण के बीच स्पैचुला रखकर उसे केक की तरह काटते हुए, हलके हाथों से बायीं ओर फोल्ड करती जाएं। ध्यान रहे, इस मिश्रण के बीच मौज़ूद खाली जगह में हवा भरी होती है, जिससे केक सॉफ्ट बनता है। यह धारणा बिलकुल गलत है कि देर तक फेंटने से केक सॉफ्ट बनता है। इसलिए इसे बहुत ज्य़ादा न फेंटें क्योंकि इससे खाली जगह में मौज़ूद हवा निकल जाएगी और केक सख़्त हो जाएगा।